Naq kichꞌola li qaxikik chiru haꞌ toj Italia,
laj Pablo rochbꞌenebꞌ li jun chꞌol chik li wankebꞌ chi preexil,
keꞌqꞌaxtesiik saꞌ ruqꞌ jun li capitán aj Julio xkꞌabꞌaꞌ.
Aꞌan xkomonebꞌ li jun chꞌuutal chi soldado re li awabꞌej César.
Koꞌok saꞌ jun li jukubꞌ li kichal chaq saꞌ li tenamit Adramitio.
Li jukubꞌ aꞌan ak xik re.
Kooho qochbꞌen laj Aristarco li kichal chaq Tesalónica xweent Macedonia.
Li jukubꞌ taanumeqꞌ chixkꞌatq ebꞌ li naꞌajej xweent Asia.
Ut saꞌ li kutan jun chik kowulak Sidón.
Laj Julio kixbꞌaanu usilal re laj Pablo.
Kixkanabꞌ chi xik rikꞌinebꞌ laj paabꞌanel li wankebꞌ aran re naq taatenqꞌaaq xbꞌanebꞌ.
Koꞌel aran Sidón saꞌ li jukubꞌ.
Naq yooko chi xik,
koxonumeqꞌ nachꞌ rikꞌin Chipre xbꞌan naq chiqu yoo chi chaalk li iqꞌ.
Konumeꞌ jun pakꞌal li palaw wan wiꞌ li tenamit Cilicia ut Panfilia.
Ut kowulak saꞌ li tenamit Mira li wan saꞌ xweent Licia.
Aran kixtaw jun li jukubꞌ li capitán re Alejandría.
Ak xik re Italia ut koroksi saꞌ li jukubꞌ aꞌan re toxik.
Nabꞌal kutan kobꞌeek chiru haꞌ chi timil.
Ra sa naq kowulak saꞌ xjayal li tenamit Gnido.
Xbꞌan naq qꞌaxal kaw li iqꞌ,
joꞌkan naq kiqajal qabꞌe.
Konumeꞌ wan wiꞌ li tenamit Salmón ut kooho saꞌ li naꞌajej Creta li sutsu saꞌ haꞌ.
Qꞌaxal chꞌaꞌaj ut qꞌaxal timil kowulak saꞌ jun li tenamit “Chaabꞌil Okebꞌaal” nekeꞌxye re.
Nachꞌ rikꞌin aꞌan wan li tenamit Lasea.
Nabꞌal kutan kobꞌay saꞌ li naꞌajej aꞌan ut xiw xiw chik li xik chiru haꞌ xbꞌan naq wulak re li habꞌalqꞌe.
Joꞌkan naq laj Pablo kiꞌok chixkꞌebꞌal xnaꞌlebꞌebꞌ laj chꞌeꞌol jukubꞌ.
Kixye rehebꞌ:
—Ex was wiitzꞌin,
yookin chixkꞌebꞌal retal naq li xik chiru haꞌ qꞌaxal chꞌaꞌaj.
Nabꞌal li raylal taqakꞌul chi joꞌkaꞌin.
Moko kaꞌaj wiꞌ ta xiw xiw re li jukubꞌ ut li riiq.
Xiw xiw aj bꞌan wiꞌ choqꞌ qe laaꞌo,
chan laj Pablo.
Abꞌanan li capitán inkꞌaꞌ kixkꞌe xwankil li kꞌaꞌru kixye laj Pablo.
Aꞌ bꞌan chik li kꞌaꞌru keꞌxye laj eechal re li jukubꞌ ut laj chꞌeꞌol re,
aꞌan chik li keꞌxbꞌaanu.
Ut xbꞌan naq maakꞌaꞌ junaq naꞌajej bꞌar taaruuq teꞌxnumsi wiꞌ li habꞌalqꞌe chi sa saꞌ xchꞌoolebꞌ,
li xkꞌialebꞌ keꞌxye naq us li eelk aran wi taaruuq teꞌwulaq Fenice re teꞌxnumsi li habꞌalqꞌe aran.
Aꞌan jun li tenamit xweent Creta.
Saꞌ li naꞌajej aꞌan wan wibꞌ li okebꞌaal re li jukubꞌ.
Jun nakana saꞌ li suroeste ut li jun chik nakana saꞌ li noroeste.
Naq ak yoo li iqꞌ li nachal saꞌ li sur,
keꞌxkꞌoxla naq naru teꞌxik.
Joꞌkan naq keꞌxtikibꞌ xik.
Yookebꞌ chi xik chire li palaw nachꞌ rikꞌin li naꞌajej Creta.
Junpaat na chik naq kichal jun kawil iqꞌ.
Li xkaw oq li haꞌ yoo chixsakꞌbꞌal ribꞌ chiru li jukubꞌ.
Euroclidón xkꞌabꞌaꞌ li iqꞌ aꞌan li nachal chaq saꞌ li noroeste.
Inkꞌaꞌ chik keꞌxkuy xmetzꞌeew li kawil iqꞌ laj chꞌeꞌol re li jukubꞌ.
Joꞌkan naq kiqakanabꞌ qibꞌ re toxkꞌam.
Ut li jukubꞌ kikꞌameꞌ xbꞌan li iqꞌ.
Kowulak wan wiꞌ jun siiril li chꞌochꞌ Clauda xkꞌabꞌaꞌ sutsu saꞌ haꞌ.
Ra sa naq koru xtaqsinkil li chꞌina jukubꞌ li yoo chi kelook xbꞌan li nimla jukubꞌ.
Naq qataqsi saꞌ li nimla jukubꞌ,
kꞌajoꞌ naq keꞌxuwak li kristian.
Keꞌxkꞌoxla naq maare taatꞌilq li jukubꞌ saꞌ li samaibꞌ.
Keꞌxkubꞌsi xtꞌikrul li jukubꞌ ut yooko chi xik chi joꞌkan.
Joꞌ wulajaq chik toj kaw ajwiꞌ li iqꞌ.
Kꞌajoꞌ naq yoo chirekꞌasinkil li jukubꞌ.
Joꞌkan naq kiqatikibꞌ xjebꞌbꞌal li riiq ut qakut saꞌ li palaw.
Saꞌ rox li kutan kiqisi saꞌ li jukubꞌ li kꞌaꞌru nakꞌanjelak re li jukubꞌ,
re naq inkꞌaꞌ chik aalaq li jukubꞌ.
Chiru nabꞌal kutan inkꞌaꞌ kiꞌilok li saqꞌe chi moko li chahim chiru qꞌojyiin.
Qꞌaxal kaw li kaqsut-ikꞌ ut xiw xiw wanko.
Inkꞌaꞌ chik naqayoꞌoni naq tokoleqꞌ ta.
Ak xnumeꞌ nabꞌal kutan ut maajiꞌ naqayal wa.
Joꞌkan naq laj Pablo kixaqli saꞌ xyihebꞌ ut kixye rehebꞌ:
—Ex was wiitzꞌin,
qꞌaxal us raj kineerabꞌi ta.
Inkꞌaꞌ raj koꞌel chaq Creta.
Wi ta inkꞌaꞌ xoꞌel,
inkꞌaꞌ raj xqakꞌul li raylal aꞌin ut inkꞌaꞌ raj xosachok.
Aꞌut anaqwan tinye eere naq mexkꞌoxlak.
Kawhaq bꞌan eechꞌool xbꞌan naq maa ani qe taakaamq.
Kaꞌaj wiꞌ li jukubꞌ taasachq.
Saꞌ li qꞌojyiin aꞌin xkꞌutbꞌesi ribꞌ chiwu jun xꞌángel li Dios laj eechal we,
li ninkꞌanjela ru.
Li ángel xye we,
“Matxuwak,
at Pablo,
xbꞌan naq tento naq tatwulaq rikꞌin li awabꞌej César.
Xbꞌan xnimal rusilal li Qaawaꞌ,
maa jun rehebꞌ li wankebꞌ aawochbꞌen teꞌkaamq,”
chan we.
Joꞌkan naq kawhaq eechꞌool,
ex was wiitzꞌin.
Laaꞌin kaw inchꞌool rikꞌin li Dios naq taakꞌulmaanq joꞌ xye we li ángel.
Abꞌanan tento naq tokuteqꞌ xbꞌan li haꞌ saꞌ jun naꞌajej sutsu saꞌ haꞌ,
chan laj Pablo rehebꞌ.
Wibꞌ xamaan na yooko chi kꞌuluk raylal.
Li haꞌ yoo chiqakꞌambꞌal yalaq bꞌar chiru li palaw Adriático xkꞌabꞌaꞌ xbꞌan li kawil iqꞌ.
Tuqtu chik qꞌojyiin naq ebꞌ laj chꞌeꞌol jukubꞌ keꞌxkꞌoxla naq ak wulakebꞌ re chi chꞌochꞌel.
Keꞌxkubꞌsi jun li kꞌaam re xbꞌisbꞌal xchamal li haꞌ.
Toj wan waqlaju xkaakꞌaal metro xchamal naq keꞌxbꞌis.
Naq keꞌjilok chik kaꞌchꞌin,
keꞌxkꞌe wiꞌchik li bꞌislebꞌ ut wuqubꞌ xkaꞌkꞌaal metro chik li xchamal.
Kꞌajoꞌ li xxiwhebꞌ xbꞌan naq keꞌxkꞌoxla naq maare taakuteqꞌ li jukubꞌ saꞌ xyaanq pek xbꞌan li xkaw oq li palaw.
Joꞌkan naq keꞌxkꞌe saꞌ li haꞌ chirix li jukubꞌ kaahibꞌ li niinqi chꞌiichꞌ ancla xkꞌabꞌaꞌ re raj xxaqabꞌankil li jukubꞌ.
Ut nekeꞌraj ta ak xsaqeew.
Ut ebꞌ laj chꞌeꞌol jukubꞌ keꞌraj eelelik saꞌ li jukubꞌ.
Keꞌxkꞌe li chꞌina jukubꞌ saꞌ haꞌ ut keꞌxbꞌaanu ribꞌebꞌ naq teꞌraj xkꞌebꞌal li chꞌiichꞌ ancla saꞌ haꞌ chiru li jukubꞌ.
Laj Pablo kixye re li capitán ut rehebꞌ ajwiꞌ li soldado:
—Wi inkꞌaꞌ nekeꞌkana ebꞌ aꞌin saꞌ li jukubꞌ,
laaꞌex inkꞌaꞌ taaruuq texkoleqꞌ,
chan.
Joꞌkan naq ebꞌ li soldado keꞌxyokꞌ li xkꞌaamal li chꞌina jukubꞌ ut keꞌxkanabꞌ chi sachk saꞌ li palaw.
Naq kiꞌok chi kutanokꞌ,
laj Pablo kixkꞌe xkawilal xchꞌoolebꞌ chixjunilebꞌ ut kixye rehebꞌ naq teꞌwaꞌaq.
Kixye rehebꞌ:
—Wibꞌ xamaan anaqwan eerokik chi oybꞌeniink ut chixkuybꞌal eesaꞌ chi maakꞌaꞌ neketzaka.
Nintzꞌaama cheeru naq texwaꞌaq re naq kawhaqex ut maa jun eere taakaamq,
chan rehebꞌ.
Ut naq kixye aꞌan,
kixchap jun li kaxlan wa ut kixbꞌantioxi chiru li Dios chiruhebꞌ chixjunilebꞌ li wankebꞌ aran.
Ut naq kixjach,
kiꞌok chixwaꞌbꞌal.
Rikꞌin aꞌin kikꞌojla xchꞌoolebꞌ chixjunilebꞌ ut keꞌok ajwiꞌ chi waꞌak ebꞌ aꞌan.
Chiqajunilo li wanko saꞌ li jukubꞌ,
wanko wibꞌ ciento rikꞌin waqlaju xkaakꞌaal (276).
Naq ak xeꞌraqeꞌ chi waꞌak,
keꞌok wiꞌchik chixjebꞌbꞌal li riiq li jukubꞌ ut keꞌxkut chi haꞌ li trigo re naq taaseebꞌoqꞌ li riiq.
Naq kikutanoꞌ keꞌxkꞌe retal naq wankebꞌ saꞌ jun naꞌajej inkꞌaꞌ nekeꞌxnaw ru.
Aran naꞌok jun li nimaꞌ saꞌ li palaw ut aran wan jun li naꞌajej saꞌ samaibꞌ chire li palaw.
Aran keꞌxkꞌoxla naq taaruuq teꞌxhiltesi li jukubꞌ.
Keꞌxyokꞌ li xkꞌaamal li anclas ut keꞌxkanabꞌ chi subꞌuunk saꞌ li haꞌ.
Keꞌxkotz ajwiꞌ li xbꞌakꞌbꞌal li chꞌiichꞌ li nabꞌeresin re li jukubꞌ.
Ut keꞌxtaqsi wiꞌchik li nimla tꞌikr li naramok re li iqꞌ.
Ut yookebꞌ chi xik chire li haꞌ.
Li jukubꞌ kikꞌameꞌ xbꞌan li iqꞌ bꞌar nekeꞌxkꞌul wiꞌ ribꞌ li nimaꞌ ut li palaw.
Aran kitꞌil saꞌ samaibꞌ li ruꞌuj li jukubꞌ.
Inkꞌaꞌ chik kiꞌekꞌan saꞌ xnaꞌaj.
Ut li jukubꞌ yoo chi jorekꞌ xbꞌan li xkaw oq li palaw.
Ebꞌ li soldado keꞌxkꞌoxla naq us teꞌxkamsihebꞌ chixjunil li preex re naq inkꞌaꞌ teꞌxkut ribꞌ chi numxik chiru haꞌ re teꞌxkol ribꞌ.
Abꞌanan li capitán kiraj xkolbꞌal laj Pablo.
Joꞌkan naq kixpoꞌ ru li xkꞌaꞌuxebꞌ li soldado ut kixye rehebꞌ naq li ani naxnaw numxik xkutaqebꞌ ribꞌ xbꞌeen wa saꞌ haꞌ ut teꞌnumxiq re naq teꞌeelq chi chꞌochꞌel.
Wan li keꞌel chiru tzꞌalam cheꞌ ut wan keꞌxchap kꞌaꞌaq re ru re li jukubꞌ.
Joꞌkaꞌin naq keꞌkoleꞌ chixjunilebꞌ ut keꞌel chi chꞌochꞌel.
Naq ak wanko chik chi chꞌochꞌel,
kiqanaw naq li naꞌajej aꞌan,
li sutsu saꞌ haꞌ,
aꞌan Malta xkꞌabꞌaꞌ.
Li wankebꞌ aran kꞌajoꞌ li usilal keꞌxbꞌaanu qe.
Koeꞌxkꞌul saꞌ xyaalal chiqajunilo ut keꞌxtzꞌabꞌ jun xam xbꞌan naq kꞌajoꞌ li habꞌ ut kꞌajoꞌ li ke.
Laj Pablo kixxok chaq jun qꞌaal li ruqꞌ cheꞌ chaqi ut kixkꞌe saꞌ li xam.
Jun li kꞌambꞌolay kiꞌeelelik xbꞌan xtiqwal li xam ut kixtiw li ruqꞌ laj Pablo.
Tꞌuytꞌu kikana.
Li wankebꞌ saꞌ li naꞌajej Malta,
naq keꞌril li kꞌambꞌolay tꞌuytꞌu chi ruqꞌ,
keꞌxye chi ribꞌilebꞌ ribꞌ:
—Relik chi yaal naq li wiinq aꞌin,
aꞌan aj kamsinel.
Xkoleꞌ chaq chiru li palaw,
abꞌanan inkꞌaꞌ taakanabꞌaaq chi yoꞌyo arin chi inkꞌaꞌ tixkꞌul xtojbꞌal rix li xmaak,
chankebꞌ.
Ut laj Pablo kixchiqꞌ li ruqꞌ ut li kꞌambꞌolay kitꞌaneꞌ saꞌ xam ut maakꞌaꞌ kixkꞌul laj Pablo.
Ebꞌ aꞌan yookebꞌ chiroybꞌeninkil joqꞌe taasiipooq laj Pablo ut taatꞌaneqꞌ chi kamenaq.
Najt keꞌroybꞌeni ut naq keꞌril naq maakꞌaꞌ kixkꞌul,
keꞌxjal li xkꞌaꞌuxebꞌ ut keꞌxye:
—Dios tana li wiinq aꞌan,
chankebꞌ.
Aran wan xkꞌalebꞌaal laj Publio li wan xwankil saꞌ li naꞌajej Malta.
Aꞌan koxkꞌul saꞌ xyaalal ut rikꞌin kohilan chiru oxibꞌ kutan.
Li xyuwaꞌ laj Publio tꞌantꞌo saꞌ chꞌaat.
Yoo xtiq ut yoo xkikꞌ saꞌ.
Laj Pablo kiꞌok saꞌ li naꞌajej li wan wiꞌ.
Kixkꞌe li ruqꞌ saꞌ xbꞌeen naq kitijok ut kikꞌirtesiik.
Naq keꞌrabꞌi resil naq ak xkꞌirtesiik li xyuwaꞌ laj Publio,
nabꞌalebꞌ li yaj li wankebꞌ saꞌ li naꞌajej aꞌan,
keꞌwulak rikꞌin laj Pablo ut keꞌkꞌirtesiik.
Rikꞌin li usilal kiꞌux rehebꞌ,
qꞌaxal wiꞌchik koeꞌxra ut keꞌxkꞌe nabꞌal kꞌaꞌru qe.
Ut naq ak xik qe nabꞌal li kꞌaꞌru qe keꞌxsi qe re taakꞌanjelaq qe chiru bꞌe.